
Uznesenie 25Nt/35/2024 Okresný súd Prievidza samosudcom Mgr. Radoslavom Smatanom, PhD. v trestnej veci osoby inak trestnej A. B. A., vo veci návrhu na uloženie ochranného liečenia, na verejnom zasadnutí konanom v Partizánskom dňa 12.02.2025, takto rozhodol: 25Nt/35/2024
Podľa § 73 ods. 1 Trestného zákona účinného od 06.08.2024, § 74 ods. 1 Trestného zákona účinného od 06.08.2024 súd ukladá osobe inak trestnej A. B. A., nar. XX.XX.XXXX v C., trvale bytom D. E. XXX, ochranné psychiatrické liečenie ambulantnou formou. Podľa § 76a ods. 1 Trestného zákona účinného od 06.08.2024, § 78 ods. 3 Trestného zákona účinného od 06.08.2024 súd ukladá osobe inak trestnej A. B. A., nar. XX.XX.XXXX v C., trvale bytom D. E. XXX, ochranný dohľad. Podľa § 77 ods. 4 Trestného zákona účinného od 06.08.2024 a § 51 ods. 3 písm. b/ Trestného zákona súd ukladá osobe inak trestnej A. B. A., nar. XX.XX.XXXX v C., trvale bytom D. E. XXX, obmedzenie spočívajúce v zákaze konzumácie alkoholických nápojov a iných návykových látok. odôvodnenie: 25Nt/35/2024 Prokurátor Okresnej prokuratúry Partizánske podal dňa 19.11.2024 pod sp. zn. Pv 246/23/3305-31 návrh na uloženie ochranného psychiatrického liečenia ambulantnou formou osobe inak trestnej A. B. A., voči ktorému bolo uznesením prokurátora Okresnej prokuratúry Partizánske sp. zn. Pv 246/23/3305-29 zo dňa 28.10.2024, právoplatným dňa 08.11.2024, zastavené trestné stíhanie podľa § 215 ods. 1 písm. e/ Trestného poriadku, nakoľko nebol v čase činu pre nepríčetnosť trestne zodpovedný. Na verejnom zasadnutí dňa 12.02.2025 (konané v neprítomnosti osoby inak trestnej A. B. A. za splnenia podmienok podľa § 293 ods. 5, ods. 9 Trestného poriadku) súd vykonal dokazovanie oboznámením záverov znaleckého posudku č. 36/2024 B. B. B. zo dňa 07.06.2024 z č.l. 69-88 za splnenia podmienok podľa § 268 ods. 2 Trestného poriadku, oboznámením podstatného obsahu spisu
sp. zn. 25Nt/35/2024 (vrátane rovnopisu vyšetrovacieho spisu Okresného riaditeľstva Policajného zboru Partizánske, Obvodného oddelenia Policajného zboru Partizánske sp. zn. ČVS: ORP-162/PE-PE-2023). Prokurátor v konečnom návrhu uviedol, že navrhuje uložiť osobe inak trestnej A. B. A. ochranné psychiatrické liečenie ambulantnou formou, zároveň podľa § 76a ods. 1 Trestného zákona účinného od 06.08.2024 uložiť ochranný dohľad a tiež odporučil zvážiť uloženie primeraných povinností a obmedzení. Obhajca osoby inak trestnej v konečnom návrhu uviedol, že súhlasí s návrhom prokurátora. Opatrovník osoby inak trestnej v konečnom návrhu uviedol, že súhlasí s návrhom prokurátora. Zo záverov znaleckého posudku č. 36/2024 B. B. B., zmalkyne z odboru zdravotníctvo a farmácia, odvetvie psychiatria zo dňa 07.06.2024 (č.l. 69-88) vyplýva, že A. B. A. trpí duševnou poruchou – Aspergerovým syndrómom, pričom ide o duševnú poruchu trvalého charakteru, ktorou tento trpí od detstva. Uvedená duševná porucha mala podstatný, forenzne významný vplyv na jeho ovládacie a rozpoznávacie schopnosti, pričom tieto boli v čase spáchania predmetného skutku vymiznuté. Menovaný v čase spáchania skutku nevedel rozpoznať protiprávnosť činu a nevedel ovládať svoje konanie. Menovaný je z dôvodu vyššie uvedenej duševnej poruchy len čiastočne schopný chápať zmysle trestného konania. Zo psychiatrického hľadiska ide u menovaného o duševnú poruchu trvalého charakteru, liečbou vo svojej podstate málo ovplyvniteľnou. Zo psychiatrického hľadiska je pobyt menovaného na slobode potenciálne nebezpečný pre riziko zhoršenia psychického stavu s poruchovým správaním pri nedodržiavaní režimu liečby (najmä pri porušovaní abstinencie od alkoholu), preto znalkyňa navrhla menovanému uložiť ochranné psychiatrické liečenie ambulantnou formou. Alkohol ovplyvňuje správanie sa menovaného spôsobom uvoľnenia zábranových mechanizmov osobnosti u neho už oslabených v dôsledku psychického ochorenia (Aspergerovho syndrómu). Uznesením povereného príslušníka ORPZ Partizánske, OO PZ Partizánske pod ČVS: ORP-162/PEPE-2023 zo dňa 28.11.2023 bolo podľa § 206 ods. 1 Trestného poriadku vznesené obvinenie A. B. A. pre prečin výtržníctva podľa § 364 ods. 1 písm. a/ Trestného zákona na tom skutkovom základe, ako je uvedené v citovanom uznesení. Uznesením prokurátora Okresnej prokuratúry Partizánske sp. zn. Pv 246/23/3305-29 zo dňa 28.10.2024, právoplatného dňa 08.11.2024, bolo trestné stíhanie proti obvinenému A. B. A. podľa § 215 ods. 1 písm. e/ Trestného poriadku zastavené, pretože obvinený nebol v čase činu pre nepríčetnosť trestne zodpovedný. Prokurátor trestné stíhanie zastavil vzhľadom na závery vyššie uvedeného znaleckého posudku. Z lekárskej správy B. F. G., psychiatričky zo dňa 11.02.2025 (č.l. 41) vyplýva, že A. B. A. je v kontinuálnej psychiatrickej starostlivosti, pričom jeho psychický stav je aktuálne zhoršený z dôvodu súdneho konania, preto menovanému nedoporučuje osobnú účasť na súdnom konaní dňa 12.02.2025. Podľa § 73 ods. 1 Trestného zákona účinného od 06.08.2024 súd uloží ochranné liečenie v prípade uvedenom v § 39 ods. 2 písm. c/ alebo § 40 ods. 1 písm. c/ alebo ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný. Podľa § 74 ods. 1 Trestného zákona účinného od 06.08.2024 ambulantnú formu ochranného liečenia súd uloží, ak vzhľadom na osobu páchateľa, povahu duševnej poruchy a liečebné možnosti možno očakávať splnenie účelu ochranného liečenia. Ústavnú formu ochranného liečenia súd uloží, len ak je pobyt páchateľa na slobode nebezpečný z dôvodu duševnej poruchy alebo ak vzhľadom na osobu páchateľa, povahu duševnej poruchy a liečebné možnosti nemožno očakávať, že účel splní ambulantná forma ochranného liečenia. Ak súd ukladá ochranné liečenie podľa § 73 ods. 2 písm. c/ popri treste odňatia slobody, ktorého výkon podmienečne neodkladá, uloží ho ústavnou formou. Podľa § 76a ods. 1 Trestného zákona účinného od 06.08.2024 ochranný dohľad súd uloží páchateľovi činu inak trestného, ktorý nie je pre nepríčetnosť trestne zodpovedný a ukladá mu ochranné liečenie ambulantnou formou.
Podľa § 78 ods. 3 Trestného zákona účinného od 06.08.2024 ak súd ukladá ochranný dohľad podľa § 76a, odseky 1 a 2, sa nepoužijú. Ochranný dohľad podľa § 76a trvá, kým to vyžaduje jeho účel; o prepustení z ochranného dohľadu rozhoduje súd. Podľa § 77 ods. 4 Trestného zákona účinného od 06.08.2024 odsúdenému alebo páchateľovi, ktorému sa uložil ochranný dohľad, môže súd uložiť aj obmedzenia alebo povinnosti uvedené v § 51 ods. 3 a 4 Trestného zákona. Na základe vykonaného dokazovania dospel súd k záveru, že návrh prokurátora na uloženie ochranného opatrenia je dôvodný. Proti A. B. A. sa viedlo trestné stíhanie pre skutok právne kvalifikovaný ako prečin výtržníctva podľa § 364 ods. 1 písm. a/ Trestného zákona. Na základe vyšetrenia duševného stavu A. B. A. znalkyňou z odboru zdravotníctvo a farmácia, odvetvie psychiatria B. B. B. a na základe ňou vypracovaného znaleckého posudku č. 36/2024 zo dňa 07.06.2024 a záverov v ňom konštatovaných, prokurátor zastavil voči nemu trestné stíhanie podľa § 215 ods. 1 písm. e/ Trestného poriadku, lebo tento v čase spáchania činu nebol pre nepríčetnosť trestne zodpovedný. Znalkyňa v posudku okrem iného tiež konštatovala, že pobyt menovaného na slobode zo psychiatrického hľadiska je potenciálne nebezpečný pre riziko zhoršenia psychického stavu s poruchovým správaním pri nedodržiavaní režimu liečby (najmä pri porušovaní abstinencie od alkoholu), preto znalkyňa navrhla menovanému uložiť ochranné psychiatrické liečenie ambulantnou formou. S návrhom prokurátora na uloženie ochranného psychiatrického liečenia menovanému vyslovili súhlas i obhajca osoby inak trestnej ako aj jej opatrovník (otec menovaného). Na základe vyššie uvedených skutočností preto súd návrh prokurátora na uloženie osobe inak trestnej A. B. A. ochranného psychiatrického liečenia ambulantnou formou považoval za dôvodný, keďže z vykonaného dokazovania vyplynula potreba uložiť menovanému ochranné psychiatrické liečenie, postačujúce vo forme ambulantnej. Keďže z vykonaného dokazovania vyplynula potreba menovanému uložiť ochranné psychiatrické liečenie vo forme ambulantnej, pričom u neho bolo zastavené trestné stíhanie pre nepríčetnosť, súd mu zároveň s poukazom na § 76a ods. 1 Trestného zákona účinného od 06.08.2024 uložil ochranný dohľad, ktorý bude trvať do času, kým to vyžaduje jeho účel v zmysle § 78 ods. 3 Trestného poriadku účinného od 06.08.2024. Vzhľadom na konštatovanie znalca, že alkohol ovplyvňuje správanie sa menovaného spôsobom uvoľnenia zábranových mechanizmov osobnosti u neho už oslabených v dôsledku psychického ochorenia (Aspergerovho syndrómu), súd menovanému v zmysle § 77 ods. 4 Trestného zákona účinného od 06.08.2024 a s poukazom na § 51 ods. 3 písm. b/ Trestného zákona uložil aj obmedzenie spočívajúce v zákaze konzumácie alkoholických nápojov a iných návykových látok. Za tejto situácie preto súd rozhodol, tak, ako je to uvedené vo výrokovej časti tohto rozhodnutia. Poučenie: 25Nt/35/2024 Proti tomuto uzneseniu možno podať sťažnosť do 3 (troch) pracovných dní odo dňa jeho oznámenia prostredníctvom podpísaného súdu na Krajský súd v Trenčíne.

